
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  3.06.2010

	Nr.
	  26/1420


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind modificarea articolului 40 din Legea nr.10/1995 privind calitatea în construcţii, a articolului 4 din Ordonanţa Guvernului nr.63/2001 privind înfiinţarea Inspectoratului de Stat în Construcţii - I.S.C., precum şi modificarea articolului 30 din Legea nr.50/1991, republicată, privind autorizarea executării lucrărilor de construcţii, trimisă comisiei pentru examinare pe fond, cu adresa nr.Pl.x344 din 20 mai 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative privind modificarea articolului 40 din Legea nr.10/1995 privind calitatea în construcţii, a articolului 4 din Ordonanţa Guvernului nr.63/2001 privind înfiinţarea Inspectoratului de Stat în Construcţii - I.S.C., precum şi modificarea articolului 30 din Legea nr.50/1991, republicată, privind autorizarea executării lucrărilor de construcţii

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 344 din 20 mai 2010, cu dezbaterea pe fond în procedură obişnuită, a propunerii legislative privind modificarea articolului 40 din Legea nr.10/1995 privind calitatea în construcţii, a articolului 4 din Ordonanţa Guvernului nr.63/2001 privind înfiinţarea Inspectoratului de Stat în Construcţii - I.S.C., precum şi modificarea articolului 30 din Legea nr.50/1991, republicată, privind autorizarea executării lucrărilor de construcţii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 20/11.01.2010)
· punctul de vedere negativ al Guvernului (nr. 612/8.03.2010)


Propunerea legislativă are ca obiect de reglementare virarea unor fonduri din zona autorizaţiilor în construcţii şi din valoarea lucrărilor autorizate către bugetul Fondului Naţional Unic al Asigurărilor Sociale de Sănătate pentru completarea sumelor necesare asigurării programelor naţionale de sănătate, în special tratamentele bolnavilor oncologici, cardiacilor care necesită intervenţii chirurgicale, precum şi cei care au nevoie de transplant de organe.


Comisia propune Plenului Camerei Deputaţilor respingerea propunerii legislative din următoarele considerente: acest domeniu este reglementat prin Legea nr.95/2006 privind reforma în domeniul sănătăţii, cu modificările şi completările ulterioare, care cuprinde prevederi referitoare la definirea programelor naţionale de sănătate, atribuţiile instituţionale în domeniul sănătăţii, domeniile prioritare de acţiune în structurarea programelor naţionale de sănătate, precum şi în domeniul finanţării acestor programe.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 2 iunie 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anca Ginavar – director în Ministerul Dezvoltării Regionale şi Turismului.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 17 mai 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert: Roxana Feraru

